

# JÕELÄHTME VALLAVALITSUS

Maa- ja Ruumiamet Teie 31.07.2025 nr 6-1/25/8209-5

maaruum@maaruum.ee

Meie 26.08.2025 nr 5-2/2342-3

**Maareformi läbiviimisest Kraavi tänava lõik 2 maaüksusel**

Jõelähtme Vallavalitsus esitas 19.05.2025 kirjaga nr 5-2/2342-1 Vabariigi Valitsuse 10.03.2022
määruse nr 24 „Iseseisva kasutusvõimaluseta maast maareformi käigus kinnisasjale juurdelõike
tegemise kord“ (edaspidi Määrus) § 4 lõike 2 alusel Maa- ja Ruumiametile kontrollimiseks ja
piiride kooskõlastamiseks Jõelähtme vallas Kallavere külas asuvale Kure tee 5 kinnisasjale juurdelõike liitmise maakorralduskava, millega nähakse ette iseseisva kasutusvõimaluseta Kraavi
tänava lõik 2 katastriüksusest 24501:001:1755 juurdelõike liitmine piirnevale Kure tee 5
katastriüksusele 24501:001:1923.

Samas kirjas selgitas vallavalitsus, et maaüksusel paikneb kruusatee, mis teenidab piirkonna aiandusühistuid ning mille munitsipaalomandisse taotlemist ja tee avalikku kasutust ei pea Jõelähtme vald vajalikuks ega põhjendatuks.

31.07.2025 kirjaga nr 6-1/25/8209-5 palus Maa- ja Ruumiamet Jõelähtme Vallavalitsusel lõpetada Kure tee 5 kinnisasjale juurdelõike tegemise menetlus ning teatada sellest maa omandamiseks avalduse esitanud kinnisasja omanikule ning avaldas seisukohta, et Kraavi tänava lõik 2 katastriüksuse ainus võimalik omandivorm on munitsipaalomand. Maareformi läbiviimiseks palub Maa- ja Ruumiamet teha vastavad toimingud, sh katastriüksusele sihtotstarbe määramine ja kaardirakendusse MinuKataster kandmine. Lisaks palume teatada Maa- ja Ruumiametile ühe kuu jooksulkäesoleva kirja kättesaamisest Jõelähtme Vallavalitsuse seisukoht maa munitsipaalomandisse andmise kohta.

Eeltoodud seisukohale asus Maa- ja Ruumiamet lähtudes Siseministeeriumi 01.07.2025 kirjas nr 7-10/74-2 toodust, et Siseministeeriumi hinnangul on põhjendatud Kraavi tänava lõik 2 katastriüksuse andmine kohaliku omavalitsuse omandisse, sest julgeolekupoliitika seisukohalt ei pea Siseministeerium õigeks liita katastriüksust Kure tee 5 kinnisasjaga ja otsustus, et riik peaks olema aiandusühistut teenindava tee omanik, ei ole mõistlik ja proportsionaalne.

Vastuseks Teie eeltoodud kirjale märgime järgmist.

Te ei ole edastanud vallavalitsusele Siseministeeriumi 01.07.2025 kirja nr 7-10/74-2, millele tuginedes olete oma seisukoha maa munitsipaalomandisse kuulumise põhjendatusest kujundanud, samas palute vallavalitsusel avaldada oma seisukohta maa munitsipaalomandisse andmise kohta. Tegemist on Teie dokumendiregistris juurdepääsupiiranguga dokumendiga. Vallavalitsusel on võimatu vastata argumentidele, mille sisu ei ole talle teada ning võimatu järgida Teie seisukoha kujunemise protsessi, teadmata menetluses kogutud teabe sisu, sh nt mis argumentidel ei ole mõistlik ja proportsionaalne maa omandi kuulumine riigile, kuid on samal ajal riigi hinnangul mõistlik ja proportsionaalne, et kuulub omavalitsusele – kulud, kohustused ja vastutus ning teekasutajate ring on mõlema omandivormi puhul ometigi sama.

Eelnevast tulenevalt ei ole Jõelähtme Vallavalitsusel hetkel võimalik avaldada seisukohta maa munitsipaalomandisse andmise kohta, sest vallavalitsusele ei ole avaldatud kogu teavet, mille osas seisukoha avaldamine on vajalik. Seega **palume teabenõude korras esitada Jõelähtme Vallavalitsusele Siseministeeriumi 01.07.2025 kiri nr 7-10/74-2.**

Kuivõrd maa munitsipaalomandisse andmise osas ei ole võimalik hetkel veel seisukohta kujundada, on vallavalitsuse hinnangul ennatlik praegu ka lõpetada Kure tee 5 kinnisasjale juurdelõike tegemise menetlus. Seega ei ole käesolevaks ajahetkeks veel Jõelähtme Vallavalitsus maakorralduse läbiviijana määruse § 3 lõike 7 alusel lõpetanud Kure tee 5 kinnisasjale juurdelõike tegemise menetluse ega teatanud sellest maa omandamiseks avalduse esitanud kinnisasja omanikule.

Lugupidamisega

(allkirjastatud digitaalselt)

Andrus Umboja

vallavanem